F'nofs gwerra ċivili li kkawżat mijiet ta' eluf ta' mwiet li bdiet aktar minn 10 snin ilu, is-Sirja qed tipprepara elezzjoni presidenzjali fejn ir-riżultat mhux mistenni jkun sorpriża: rebħa kbira għal-President Bashar al-Assad. Minkejja l-kunflitt li għadu għaddej u kriżi ekonomika, Assad mhux mistenni jaffaċċja oppożizzjoni b'saħħitha. L-aħħar elezzjoni presidenzjali kienet saret fl-2014 u Assad kien rebaħ 92% tal-vot – għalkemm dan il-vot kien meqjus illeġittimu mill-Unjoni Ewropea. Din l-elezzjoni kienet l-ewwel waħda fejn persuni li ma jagħmlux parti mill-familja Assad – Bashar innifsu sar president wara l-mewt ta' missieru Hafez fis-sena 2000 – setgħu jieħdu sehem. Fl-2014, minkejja r-rebħa elettorali mistennija, il-pożizzjoni ta' Assad kienet tidher aktar fraġli, peress li l-oppożizzjonijiet kienu f'pożizzjoni aktar b'saħħitha. Però bl-appoġġ ta' forzi esterni – partikolarmant dawk tar-Russja, tal-Iran u tal-Hezbollah – u fost in-nuqqas ta' qbil mill-Punent fuq intervent fis-Sirja, il-pożizzjoni t'Assad saret aktar b'saħħitha. Il-gvern Sirjan issa għandu kontroll tal-bliet ewlenin tal-pajjiż. L-ekonomija qiegħda fi kriżi, bil-gvern Sirjan iweħħel fis-sanzjonijiet imposti mill-pajjiżi tal-punent. Min-naħa tagħhom, l-Istati Uniti u bosta pajjiżi Ewropej qed jakkużaw lis-Sirja li qed ittawwal il-proċess ta' ratifika ta' kostituzzjoni ġdida, biex tevita li l-elezzjoni li jmiss taqa' taħt is-superviżjoni tal-Ġnus Magħquda.